SK Úradný vestník Európskej únie C 180/21

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 180/11

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„CORDERO SEGUREÑO“

ES č.: ES-PGI-0005-0871-01.04.2011

CHZO ( X ) CHOP ( )

1. Názov

„Cordero Segureño“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Ide o mäso samcov alebo samíc jahniat, ktorých obaja rodičia sú plemena Segureño, a spotrebiteľovi sa predáva ako jatočné telo, jatočná polovička alebo po menších častiach s kosťou alebo bez kosti, prípadne vo forme rôznych predajných jednotiek.

Jatočné telá sa vyznačujú týmito vlastnosťami:

a) Hmotnosť celého jatočného tela bez hlavy a vnútorností: 9 až 13 kg (po chladení).

b) Vzhľad: správne opracované, vykrvené a neporušené celé jatočné telo bez hlavy a vnútorností. Klasifikácia jatočných tiel: Kategórie B a C, akosť 1, podľa európskych predpisov o klasifikácii jatočných tiel oviec [nariadenie (ES) č. 1249/2008].

c) Mäsitosť jatočných tiel: Trieda mäsitosti R a O podľa európskych predpisov o klasifikácii jatočných tiel oviec [nariadenie (ES) č. 1249/2008].

d) Tuk: — Vrstva tuku na jatočných telách: Trieda pretučnenosti 2 až 3 podľa európskych predpisov o klasifikácii jatočných tiel oviec [nariadenie (ES) č. 1249/2008]. — Panvovo-obličkový tuk: 1 až 2 pri samcoch a 2 až 3 pri samiciach podľa európskych predpisov o klasifikácii jatočných tiel oviec [nariadenie (ES) č. 1249/2008].

e) Svetloružové až ružové mäso.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

Až do porážky sa jahňatá kŕmia materským mliekom, výrobkami s bohatým obsahom vlákniny a rastlinnými kŕmnymi doplnkovými látkami.

3.5. Špecifické kroky výroby, ktoré sa musia uskutočniť v označenej zemepisnej oblasti

Jahňatá sa rodia a až do porážky vyrastajú vo vymedzenej oblasti. Porážať a/alebo porciovať sa môžu v ktoromkoľvek povolenom bitúnku alebo v ktorejkoľvek povolenej rozrábkárni.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

Chránené zemepisné označenie „Cordero Segureño“ pozostáva z loga alebo rozlišovacej značky, ktoré umožňujú rozoznať všetky chránené výrobky.

Jatočné telá, ktoré spĺňajú stanovené požiadavky, sa na každej polovici rozdelenej pozdĺžne od krku až po chvost pomocou automatického označovacieho systému označujú nezmazateľným potravinárskym atramentom. Na jednu zo zadných končatín sa pripevňuje očíslovaný štítok, na ktorom sa uvádza hmotnosť a rozlišovacia značka chráneného zemepisného označenia „Cordero Segureño“.

Rozporciované časti sa rozoznávajú alebo označujú očíslovaným štítkom, na ktorom sa uvádza rozlišovacia značka chráneného zemepisného označenia „Cordero Segureño“.

4. Stručné vymedzenie zemepisnej oblasti

Zemepisná oblasť, v ktorej sa na výrobu mäsa s chráneným zemepisným označením „Cordero Segureño“ tradične používa plemeno Segureño, sa nachádza na pomedzí provincií Albacete, Almería, Granada, Jaén a Murcia vo východnej časti horského masívu Cordilleras Béticas. Minimálna nadmorská výška tu dosahuje 500 metrov, čo je pri vymedzení danej oblasti rozhodujúci faktor, keďže má kľúčový vplyv na agroklimatické vlastnosti regiónu, a tým aj na výrobné postupy. Táto oblasť celkovo zahŕňa 144 obcí, ktoré patria do uvedených provincií. V nasledujúcom výpočte sa uvádzajú zoskupené podľa autonómnych oblastí, provincií a okresov:

Autonómna oblasť Andalúzia: Provincia Almería: okres Almanzora (13 obcí), okres Alto Nacimiento (6 obcí), okres Filabres-Alhamilla (8 obcí), okres Los Vélez (4 obce). Provincia Granada: okres Baza (8 obcí), okres Guadix (33 obcí), okres Huéscar (6 obcí). Provincia Jaén: okres El Condado (8 obcí), okres Loma y las Villas (6 obcí), okres Norte (3 obce), okres Sierra de Cazorla (9 obcí), okres Sierra de Segura (13 obcí).

Junta de Comunidades de Castilla La Mancha: Provincia Albacete: okres Sierra Segura (10 obcí), okres Sierra Alcaraz (12 obcí)

Autonómna oblasť regiónu Murcia Provincia Murcia: okres Noroeste (5 obcí)

5. Súvislosť so zemepisnou oblasťou

5.1. Špecifickosť zemepisnej oblasti

Oblasť, v ktorej sa chovajú ovce plemena Segureño na výrobu mäsa s chráneným zemepisným označením, leží na pomedzí provincií Albacete, Almería, Granada, Jaén a Murcia a vyznačuje sa rozsiahlym, mimoriadne členitým terénom. Dobytok sa tu tradične presúval v závislosti od ročného obdobia, aby sa čo najlepšie využili dočasné pastviny. Ako už bolo uvedené, táto oblasť má minimálnu nadmorskú výšku 500 metrov, a preto sa vyznačuje jednotnými terénnymi a podnebnými podmienkami, ktoré ovplyvňujú miestne prírodné prostredie i výrobné postupy a majú rozhodujúci význam pri dodržiavaní kvalitatívnych štandardov výrobku.

Oblasť vymedzenú v predchádzajúcom bode charakterizujú tieto agroklimatické vlastnosti:

— Typ zimy podľa Papadakisovej agroklimatickej klasifikácie: Ci („citrus“, t. j. citrusové plody), av („avena cálido“, t. j. teplý ovos) alebo Av („avena fresco“, t. j. studený ovos), čo znamená:

— Priemerné hodnoty najnižších teplôt v najchladnejšom mesiaci sa pohybujú medzi – 10 °C a + 7 °C.

— Priemerné hodnoty najvyšších teplôt v najchladnejšom mesiaci sa pohybujú medzi + 5 °C a + 21 °C.

— Obdobie s nízkym alebo nulovým úhrnom zrážok trvá päť mesiacov alebo kratšie.

— Obdobie s chladnými teplotami alebo mrazmi trvá päť mesiacov alebo dlhšie.

Pokiaľ ide o charakteristické vlastnosti juhovýchodu Pyrenejského polostrova, nadmorská výška vymedzenej oblasti výroby spôsobuje, že región má veľmi špecifické a nehostinné agroklimatické podmienky (podľa Papadakisovej klasifikácie zodpovedá klimatickej jednotke „Tierra Fría Baja“, t. j. „chladná nížina“). Podnebie je vnútrozemské so studenými a tuhými zimami, horúcimi a suchými letami a nízkym a nepravidelným úhrnom zrážok. Agropedologické podmienky sú nepriaznivé, keďže sa tu vyskytujú hnedé a vápenaté pôdy, ktoré sú často nekvalitné, a tak pastviny majú len veľmi krátke vegetačné obdobie a navyše sú neúrodné.

Vzhľadom na tieto špecifické agroklimatické podmienky zemepisnej oblasti sú ovce, a konkrétne plemeno Segureño, jediným druhom dobytka, ktorý prežije v takomto prostredí a ktorý tu možno chovať. Toto autochtónne plemeno, ktoré pochádza priamo z vymedzenej oblasti, je mimoriadne odolné. Aby sa dokázalo prispôsobiť takému členitému a nehostinnému terénu, muselo prejsť celým radom vývojových etáp.

Vzhľadom na vlastnosti tejto oblasti sa museli vytvoriť špecifické postupy, ktorými sa chov oviec plemena Segureño prispôsobil nepriaznivým podmienkam. Preto má chov extenzívny alebo poloextenzívny charakter a prirodzená pastva sa kombinuje s dokrmovaním obilninami, pričom sa využívajú tradičné postupy. Dospelý dobytok ostáva na pastvinách počas celého roka a noc trávi v ohradách, prípadne priamo na poli. Takýto spôsob pasenia umožňuje využiť prirodzenú autochtónnu vegetáciu oblasti, strniská po kŕmnych obilninách a strukovinách a niekedy aj zavlažované trvalé trávne porasty. V každom ročnom období sa tak v plnej miere využíva potenciál oblasti výroby. Pasenie možno v prípade nutnosti doplniť podávaním kŕmnych doplnkových látok. V niekoľkých chovoch sa stáda v rámci vymedzenej zemepisnej oblasti presúvajú aj na veľmi dlhé vzdialenosti, aby využili tradičné dočasné pastviny.

Aj tradičný spôsob chovu jahniat sa musel prispôsobiť uvedeným agroklimatickým podmienkam a dostupnosti vhodných zdrojov potravy. Jahňatá sa preto musia celý čas chovať a kŕmiť v stajni, hoci matka pri nich počas pasenia nie je. Jahňatá sa až do porážky kŕmia materským mliekom, ktoré sa nepoužíva na nijaké iné účely, pričom sa dokrmujú výrobkami s bohatým obsahom vlákniny a rastlinnými kŕmnymi doplnkovými látkami. Takýto spôsob doplnkového kŕmenia je pre chovateľov veľmi nákladný. Práve preto sa jahňatá porážajú pri nízkej živej hmotnosti, aby sa vysoké výdavky zmiernili.

5.2. Špecifickosť výrobku

Mäso s chráneným zemepisným označením pochádza zo samcov alebo samíc jahniat, ktorých obaja rodičia sú výlučne plemena Segureño.

Z týchto jahniat sa tradične vyrábajú veľmi dobre stavané jatočné telá s hmotnosťou od 9 do 13 kg (trieda mäsitosti R a O), mäsom svetloružovej alebo ružovej farby a optimálnou vrstvou tuku i prerastenosťou.

Mäso je šťavnaté a jemné, čo súvisí s charakteristickou prerastenou štruktúrou svalstva. Keďže jahňatá sa porážajú pri nízkej hmotnosti, mäso nezapácha ani nechutí po tuku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Žiadosť o uznanie mäsa „Cordero Segureño“ za chránené zemepisné označenie je podložená jeho špecifickými vlastnosťami.

Jahňatá plemena Segureño vyrastajú v porovnaní s inými druhmi rýchlejšie, keďže materské mlieko slúži výlučne na výkrm mláďat, a tak ho môžu všetko skonzumovať. Preto sú jatočné telá dobre stavané a kvalita mäsa je teda priamym dôsledkom pôvodu jahniat.

Farbu mäsa jahniat plemena Segureño ovplyvňuje viacero faktorov, ktoré úzko súvisia s agroklimatickými podmienkami vymedzenej oblasti. Medzi nimi možno spomenúť nevyhnutné trvalé ustajnenie mláďat a potravu založenú na materskom mlieku a výrobkoch s bohatým obsahom vlákniny, ktoré mláďatá nespásajú samy. Vzhľadom na tieto faktory majú jahňatá pri porážke nízku hmotnosť, vďaka čomu u nich prevláda špecifický typ svaloviny, ktorý mäsu dodáva svetloružovú alebo ružovú farbu typickú pre tento druh jahniat a zaručuje, že mäso nezapácha ani nechutí po tuku.

Tie isté faktory vplývajú aj na množstvo a druh tuku v jatočných telách a v mäse. Množstvo povrchového a panvovo-obličkového tuku jatočných tiel závisí najmä od ich hmotnosti. Ak by jatočné telá mali vyššiu hmotnosť, pokrývala by ich aj hrubšia vrstva tuku, čo by bolo ešte výraznejšie v prípade jatočných tiel pochádzajúcich zo samíc. Pokiaľ ide o druh tuku, treba brať do úvahy aj skutočnosť, že vďaka plemenu a typickej štruktúre svaloviny je mäso optimálne prerastené, vďaka čomu je šťavnaté a jemné.

Práve preto sa plemeno Segureño používa najmä na výrobu mäsa. Jatočné telá sú vzhľadom na optimálnu hmotnosť pri porážke veľmi mäsité, vďaka čomu v porovnaní s inými druhmi rovnakej hmotnostnej kategórie kvalitatívne vynikajú a tešia sa mimoriadnej obľube spotrebiteľov.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.magrama.gob.es/es/alimentacion/temas/calidad-agroalimentaria/PLIEGO_IGP_cordero_segure%C3%B1o_11-10-12_tcm7-224398.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.